Катранените ями в ранчото La Brea* в Калифорния са може би най-известните сред любителите на палеонтологията в цял свят. Необикновената група от древни естествени капани за животни и растения са разположени в Ханкок парк в самото сърце на Лос Анджелис в Калифорния, САЩ.\nАсфалтът (наричан в разговорния език катран) постепенно се просмуква в почвата в този район на няколко места в парка десетки хиляди години наред. Заедно с катрана се просмуква и газ метан, който създава мехурчета - на снимката тук, а те, от своя страна, карат асфалта да кипи. Така той образува стотици лепкави локви, в които в смъртоносен капан попада всяко животно или растение, което случайно е стъпило или долетяло там. Любопитното е, че съвсем скоро бе открито, че в мехурчетата от метан в асфалат живеят изключително издръжливи бактерии, които се хранят с петрол и освобождават метан! Вече са идентифицирани между 200 и 300 вида от тези неизвестни доскоро бактерии.\nНо да се върнем към катранените ями...\nВ течение на времето асфалтът фосилизира останките от загиналите в тях животни и растения. При този процес костите придобиват характерен тъмнокафяв или черен цвят - виждате това на снимката отляво. И в резултат се появява една необикновено богата колекция от фосили от последната ледникова епоха, която се радва на огромен интерес, търпеливо се изучава от палеонтолози от целия свят и служи за пример за разнообразието на живота в период от около 30 000 години (от преди 40 000 до преди 10 000 години).\nВ катранените ями на La Brea са открити хиляди фосили. Работата по тяхното разкриване и внимателно изваждане, транспортиране и реставриването на всеки от намерените скелети започва през първата половина на 20 век. Тук можете да видите някои черно-бели снимки от първите разкопки от началото до средата на 20 век.\nПрез 40-те и 50-те години обществеността в цял свят следи драматичните събития с невероятните открития (достойни за Индиана Джоунс) на останките от огромни бозайници от последната ледена епоха. По снимката отдолу, която показва в какъв вид са намерени всички тези фосили, можете сами да прецените каква тежка задача са имали учените, които е трябвало да отделят всяка от костите, да определят от какъв животински вид е и да сглобят скелета му!\nНай-ранното датиране на находка от катранените ями в ранчото La Brea е на парче дърво на възраст от около 40 000 години.\nКъм края на 20 век палеонтолозите постепенно насочват вниманието си към микро фосилите – останките от насекоми, растения и дори полени. С тяхна помощ учените продължават да изграждат по-пълна картина на събитията по време на последната ледникова епоха и нейния катастрофален край.\nСред праисторическите животни, които най-често се свързват с катранените ями в La Brea, са бизони, мамути, два вида вълци Canis dirus и Canis lupus furlongi, късомуцунести пещерни мечки Arctodus simus (най-едрите хищници в този период) и, разбира се, местният подвид саблезъб тигър Smilodon fatalis californicus - виждате скелета му на снимката горе. Според различни данни са открити над 2000 (или 2200) цели скелета на саблезъби тигри. Към тях трябва да добавим и над 80 екземпляра от древния американски лъв Panthera Leo Atrox, както и по няколко представители на ягуарите, американския гепард Miracinonyx inexpectatus, саблезъбата котка Homotherium serum и други животни, птици, влечуги... Сред толкова много фосили до момента е открит само един човешки скелет на индианка, загинала преди около 11 000 години. Основната част от работата по идентифицирането на животинските видове от La Brea в средата на\n20 век е дело на Джон Мериам от Университета на Калифорния.\nКатранените ями в La Brea са единственото палеонтологично находище, в което броят на хищниците надвишава броя на плячката им! Причината за това не е известна, но една теория гласи, че големите тревопасни животни като мастодонта може да са умряли от естествена смърт или да са загинали в капаните и да са привличали голям брой хищници от далеч. По този начин много хищници може да са намерили смъртта си в опит да измъкнат плячката си от ямите.\nДруга теория, която се отнася по-специално за древния вълк Canis dirus (виждате неговите останки на снимката горе), гласи, че може би поради факта, че той ловува в глутница, при преследването на плячката заедно с нея са загивали по няколко вълка.\nВСИЧКИ ИЗУМИТЕЛНИ НАХОДКИ от катранените ями в La Brea са изложени в музея „Джордж Пейдж” – част от Природонаучния музей на Лос Анджелис - в Ханкок парк. От над 100 изучени ями, само една от тях – № 91 - се отваря за 2 месеца всяко лято за посещения на туристи. Разположението на Ханкок парк в сърцето на Лос Анджелис, историята на драматични открития в ранчото и отличното представяне на огромната експозиция в музея „Джордж Пейдж” превръщат катранените ями на La Brea в любима туристическа атракция на десетки хиляди изкушени от живота през последната ледникова епоха посетители. На снимките тук виждате строежа и днешния вид на музея, както и част от експозицията.\nМузеят притежава една от най-големите и най-разнообразната в света колекция от съществували през ледниковата епоха животни и растения. Посетителите научават безкрайно много интересни факти за живота на територията на днешния Лос Анджелис в периода от преди\n40 000 до 10 000 години. През прозорец към лабораторията на музея имат и възможност да видят как фосилите се почистват и възстановяват.\nАко имате скоро път към Калифорния, непременно намерете време да се отбиете и в музея „Джордж Пейдж” в Ханкок парк. А ако нямате такива планове, посетете www.tarpits.org или www.digsfossil.com\nНе пропускайте да прочетете и статиите за американския лъв Panthera Leo Atrox и за последния саблезъб тигър Smilodon Fatalis в нашата секция "Палео котки"! :))\n*На испански език la brea означава картан.


Екатерина Захариева и колегите й от ЕС категорично подкрепиха ядреното споразумение с Иран – vEvesti.bg\nЕкатерина Захариева и колегите й от ЕС категорично подкрепиха ядреното споразумение с Иран\nВ отговор на продължаващите провокации от страна на Пхенян, Съветът прие нов пакет от автономни санкции на ЕС спрямо Северна Корея\nЗам.-министър председателят и министър на външните работи Екатерина Захариева участва в редовното заседание на Съвета „Външни работи“, което се проведе днес в Люксембург.\nОтношенията с Иран, сътрудничеството с Турция, последните развития в КНДР и политиката на ЕС в областта на правата на човека бяха основните теми в дневния ред на първите дипломати на 28-те, съобщиха от пресцентъра на МС.\nМинистрите проведоха дискусия по Иран във връзка с решението на президента Доналд Тръмп да не потвърди пред Конгреса на САЩ, че Иран изпълнява ангажиментите си по Съвместния всеобхватен план за действие по ядрената програма на Иран (JCPOA). Прието бе заявление от името на 28-те страни членки, в което се заявява, че Съюзът ще продължи да изпълнява ангажиментите си по Плана за действие, който дава възможност за продължаване и развитие на диалога с Иран.\nВ заявлението се подчертава, че споразумението е одобрено единодушно с резолюция на СС на ООН 2231, както и че Международната агенция за атомна енергия е потвърдила, че Техеран изпълнява ангажиментите си по споразумението. В същото време се изразява загриженост от развитието на иранската програма за балистични ракети и нарастващото напрежение в региона, като се подчертава, че решение на тези въпроси трябва да бъде търсено извън Съвместния всеобхватен план за действие.\n“Държавите от ЕС оставаме напълно обвързани с плана за ядрената програма на Иран. Даваме ясен сигнал, че всъщност няма нито една полза от прекратяването на споразумението. Има осем доклада на Международната агенция за атомна енергия и в тях няма нито една констатация, че той не се изпълнява от Иран – заяви министър Екатерина Захариева. – Изказахме притеснения от някои от действията на Иран, свързани с изпитването на балистични ракети, но те не са предмет на това споразумение. Нашето съобщение към съюзниците ни отвъд океана е, че се надяваме те да останат обвързани с това споразумение, защото нищо добро няма да настъпи от неговото едностранно прекратяване. Днешното изявление за Иран показа, че може да действаме бързо и правилно.”\nБългария, която от 1 септември т.г., пое ротационното председателство на Съвета на ЕС в Техеран, ще положи всички усилия за провеждането на съгласуваната политика на Съюза спрямо Иран, включително по отношение на Съвместния всеобхватен план за действие по ядрената програма.\nРаботният обяд на министрите бе посветен на отношенията между ЕС и Турция. Подчертана бе ролята на Турция за сигурността и стабилността в региона, както и важността на продължаване на сътрудничеството в областта на миграцията, борбата срещу тероризма, диверсификацията на енергийните доставки и др. Изтъкната бе също и необходимостта от продължаване на диалога в областта на правата на човека и върховенството на закона.\nЕкатерина Захариева отбеляза положителните резултати от изпълнението на Споразумението ЕС-Турция от март 2016 г.\nВ отговор на продължаващите провокации от страна на Пхенян, Съветът прие нов пакет от автономни санкции на ЕС спрямо Северна Корея, в т.ч. разширяване на забраната за инвестиции във всички сектори, намаляване на размера на личните парични преводи за КНДР, добавяне на имена на физически лица и компании в санкционния списък на ЕС, забрана за износа на петрол за КНДР. ЕС ще следи отблизо действията на страната и е готов да разгледа нови, още по-тежки санкции, ако Пхенян продължи с провокациите, които подкопават мира и сигурността в региона и света.\nПроведена бе и дискусия по правата на човека, на която министрите бяха единодушни относно необходимостта ЕС да продължи активно да отстоява спазването на правата на човека. В рамките на дискусията бе изразена и загриженост от приетия от Украйна закон за образованието, който може да доведе до ограничаване на възможностите на лицата, принадлежащи към национални малцинства, да учат на майчиния си език.\nПо време на Съвета “Външни работи” първите дипломати от ЕС приеха заключения относно Босна и Херцеговина, в които изразяват подкрепа за продължаването на операция Althea, дадоха ход на нова гражданска мисия в Ирак за подпомагане на местните власти в сферата на сигурността и изразиха загриженост от тежката ситуация на общността рохингия в Мианмар/Бирма.\nВ рамките на Съвета пред журналисти Захариева коментира и работното си посещение в Обединеното кралство, където участва в среща на представители на девет държави от Централна и Източна Европа, както и разговора си със своя британски колега Борис Джонсън. “Имахме доста дълга среща с него. Повдигнах въпроса за запазването на правата на българските граждани след Брекзит, а той каза, че няма да бъдат нарушени. Основна тема беше и нашият външнополитически приоритет – интеграцията на Западните Балкани. Следващата година се очаква срещата на Берлинския процес да е в Лондон. Получих уверение, че премиерът Борисов ще бъде поканен”, каза Захариева.


Каша от елда с бекон, лук и масло | Рецепти Framar.bg\nНачало › Хранене › Рецепти › Супи › Каши и супи от зърнени и бобови култури › Каша от елда с бекон, лук и масло\nНарязания на малки парчета бекон изпържете в собствена мазнина, лука (ситно накълцан) изпържете в олиото.\nИзмийте елдата, изсипете я във вряща подсолена вода и отстранете празните зърна, които ще изплуват на повърхността.\nСварете кашата до сгъстяване, като разбърквате. След това намалете температурата на котлона, затворете съда с капак и оставете ястието да престои 10 минути.\nПреди да поднесете, смесете с изпържените бекон и лук, полейте с разтопеното масло и украсете със зелени подправки, ако желаете.


Кога да украсим коледната елха - Webcafe.bg\nLifecafe 30.11.2020, 13:00\nПравославната църква не дава строга дата за това, тъй като е навлязло като езически ритуал\nАко сте забелязали, коледната украса у нас започва да блести от големите супермакерти още от средата на ноември. Същевременно, вътре в самите магазини често може да се намери и останала украса от Хелоуин, стояща редом до джуджета, еленчета и дядоколедовци. Рекламите по телевизията пък започват да залагат на коледния елемент също преди в самите гледащи да е налице коледен дух.\nАко всичко това ви кара да се тревожите, че все още нямате елха, трябва да ви успокоим. Има време.\nРазбираемо е защо повечето търговци използват светлинките и топлината на празника от по-рано. Това далеч не означава, че и вие трябва да го правите, защото всъщност си има определено време за приготвяне на дома за Коледа. И колкото и разминавания да има по въпроса, то никъде не започва от ноември.\nВсъщност украсата на елха идва като езически ритуал, преплетен в християнските традиции. Затова и православната църква няма определена дата за това.\nКато цяло вечнозеленото дръвче символизира неумиращата природа. Смята се, че още древните германски племена са спазвали култ към него и то много преди да започне да се чества Коледа. Те украсявали по някое живо дръвче със сушени плодове и свещи, когато листата на другите започвали да падат, и се молели пролетта да дойде отново.\nВместо планираните три, засега остават само два базара - в Градската градина и край НДК\nСпоред легендите с триъгълната форма на елхата се обяснява единството на Светата Троица, затова тя лесно се възприема от християнството за символ на този светъл празник. В течение на времето украсата била заменена от все по-пищни светлини и украси, а традицията се разнесла на все повече места по света и коледното дръвче влязло в повечето домове. И макар да се счита за християнска, реално тази традиция се е появила много преди това.\nПредполага се, че в края на 19-ти и началото на 20-ти вече е започнало украсяването на коледно дръвче в България като част от честването на Рождество. Оттогава досега много неща, свързани с празника, са се променили.\nЕдно от разпространените вярвания е, че дръвчето се украсява на Никулден - 6 декември. Идеята е, че около 20 дни преди Рождество може да започне подготовката за празника.\nКато цяло обаче няма правила за това. Според някои семейства елхата трябва да се украси на Бъдни вечер. И в миналото у нас празничната коледна обредност е започвала в първия ден преди Рождество, но тя се е изразявала основно в подготовка на трапезата.\nСпоред православната църква идеята на украсата е да се подготви дома за скъп гост - Иисус Христос. В този смисъл нищо не предполага много по-ранното декориране, нито пък прекалената пищност на украсата.\nЗа голяма част от християнския свят - и по-точно за католиците, официално позволение да започне коледната декорация се слага със започването на Адвент - първата неделя на декември.\nДруги вярват, че Коледните празници започват на Игнажден - 20 декември, тъй като тогава започнали родилните мъки на Божията майка.\nМакар в обредите за този празник да не влиза украсяване на елха, съвременното общество е приело, че може да ползва именно този ден за това.\nОтносно въпроса докога трябва да остане елхата също има разминавания. Едни са категорични - елхата стои от Никулден до Иваноден, други предпочитат тя да остане до Нова Година, празнувана по стар стил, тоест 14 януари. Трети я развалят 12 дни след Малката Коледа, тоест на Йордановден - 6 януари.\nИнтересно е да се отбележи, че някога коледното дръвче е оставало само до 29-30 декември.\nКогато и да решите да украсявате, знайте, че не сте закъснели. Но и още нещо - това е подготовка за семеен празник, а светлината символизира Господ. Каквото и да приготвяте за Рождество, то би изгубило смисъл, ако не знаете защо го правите.\nПандемията може да прекърши цялата икономика на Лапландия и Коледа е единственият ѝ шанс\nВ духа на пандемията, може би е добре да се помни също, че вечнозеленото дърво е "напомняне за вечния живот, немислим без Бога". Тоест, повече вяра в тази по-особена зима.\nТагове: коледа, коледна елха, елха, коледно дръвче


Omda.bg - Октомври - 5 ОКТОМВРИ - СВ. ДИОНИСИЙ ВЕЛИКИ, ЕПИСКОП АЛЕКСАНДРИЙСКИ\nМинало времето на спокойствието за Църквата. Император Деций Траян (249-251) мислел да умилостиви боговете чрез строги мерки против техните врагове - християните. Той се надявал, че с това ще предотврати бедствията, които непрекъснато заплашвали империята. В 249 г. се заредили отново строги разследвания, мъчения, смъртни наказания. Мнозина от християните показали малодушие. Съгласявали се да извършат жертвоприношения на идолите. Тъй можели да спасят живота си. Това дълбоко огорчавало истинските и ревностни служители на Христа Бога. С думи и дела те се стараели да повдигнат духа у слабите и немощните, да им внушават твърдост във вярата.\nКато любещ пастир и наставник, епископ Дионисий употребявал всички усилия да държи бодро цялото си паство. Но излязла заповед и той да бъде заловен. Като научил за тая заповед, той чакал спокоен у дома си, да дойдат и да го вземат. Войници го търсили навсякъде, освен в дома му, като мислели, че св. Дионисий се е скрил някъде другаде. След известно време, придружен от група християни, отишъл извън града. Търсещите го войници го хванали и повели на разследване и смърт.\nНенадейно група непознати хора нападнала войниците, обърнала ги в бягство и освободила епископа и го отвели на. безопасно място.\nЗа епископ Дионисий останало неизвестно, кои са тия хора, които го спасили за благото на Църквата, но те скрили себе си от погледа на историята.\nСлед гонението светителят продължавал да се труди за Божията църква. Починал в 264 г. В историята той е известен под името свети Дионисий Велики.


Пожароизвестителни Системи | ПРОТЕХ\n02 917 60 90 info@protech.bg\nКъм ДомотехДОМОТЕХ е търговска марка, притежание на Протех АД\nАвтоматични пожарогасителни системи\nСистеми за отвеждане на дим и топлина ( RWA )\nСистеми за газ детекция\nСистеми за аварийно оповестяване и озвучаване\nСистеми за защита на стоки против кражба\nНачало / Пожароизвестителни системи\n„Протех“ предлага най-иновативните пожароизвестителни системи и компоненти от световните лидери в сферата – Schrack Seconet и Siemens. Екипът ни притежава богат опит в проектирането, изграждането, монтирането и поддръжката на предлаганите пожароизвестителни системи. Ние ще намерим оптимално и специфично решение за всякакъв вид сгради.\nКакво трябва да знаете за този вид системи? Те се състоят от пожароизвестителен панел, датчици или детектори (могат да бъдат оптично димни, топлинни, лъчеви, пламъчни и комбинирани), които подават сигнал към панела. Към него информация подават и ръчните пожароизвестители. Панелът управлява сирени и изпълнителни звена посредством специално окабеляване, устойчиво на пожари, както и акумулаторни батерии, в случай на липса на електрозахранване.\nКакви пожароизвестителни системи съществуват?\nРазличават се два типа системи – конвенционални и адресируеми пожароизвестителни системи. Първите се използват най-вече при малки сгради. Преимуществата на конвенционалните инсталации са ниската цена за закупуване, монтаж и експлоатация, както и доказаната им надеждност. При задействане на датчик, пожароизвестителният панел показва зоната, където е възникнал проблем (обикновено един етаж от сграда е една зона), но точната локация се определя допълнително.\nАдресируемите пожароизвестителни инсталации са по-прецизни, тъй както всеки датчик е снабден с идентификатор, а това позволява точно локализиране на пожара. Тези системи се ползват при големи площи или многоетажни сгради. Те позволяват непрекъснато наблюдение на изправността на датчиците, поддържат пълна информация за изправността на системата и архив на възникнали събития и дефекти, позволяват допълнително поставяне на нови устройства.\nНай-важното при изпълнението на системата е правилното зониране на сградата. Това способства за по-лесна детекция на мястото на пожара и създаване и изпълнение на схемата за евакуация на хора при възникване на проблем. За целта специалистите разделят обекта на подходящи подобекти, а при достатъчно добре разделяне на сградата, локализацията на пожара става светкавично. Отчитат се и фактори като евакуационни пътища, етажност, предназначение на сградата и концентрация на хора, стълбища и стълбищни площадки. Всички тези компоненти се взимат предвид при проектирането и инсталирането на системата.\nSCHRACK SECONET (16)\n© Всички права запазени ПРОТЕХ | Designed by Alpha Best


Ekip7 Разград - Младежите от Езиковата се запознаха със спецификата на военните мисии\nМладежите от Езиковата се запознаха със спецификата на военните мисии\nС видовете военни мисии и задачи на въоръжените сили на Република България се запознаха десетокласниците от Езиковата гимназия „Екзарх Йосиф“ в Разград. Това беше последният урок за този срок от задължителната военната подготовка, която стартира през миналата година.\nЛекторът от областния военен отдел Пламен Пеев представи на младежите видовете операции и мисии, начина на тяхното провеждане и нужната военна подготовка.\nСпециален гост на лекцията беше 34-годишният Преслав Панайотов от Разград, който е бил старши лейтенант в армията. Той разказа на учениците интересни факти от военните си мисии в Ирак и Косово.\nПанайотов заминава в Ирак през 2004 година, дни след жестокия атентат на 28 декември, който отне живота на 7 души. След трагичните събития разградчанинът отпътува с втория контингент за Кербала. Там се разполагат в база „Кило“ и са под полско командване.\nКато офицер Преслав е ръководил 24 войници, разпределени в три отделения, всяко от тях включва четирима автоматчици, двама снайперисти и двама шофьори. Задачите им са били в три направления.\n„Една седмица давахме патрул в града, нашата цел беше да защитим мирното население и да не допускаме ексцесии. По една седмица трябваше да охраняваме базата като група бързо реагиране. А две седмици бяхме в пустинята, която се намираше на границата със Саудитска Арабия, на близо 250 километра от база „Кило“. Там пазихме бившите складове с оръжия на Садам Хюсеин, които американците не бяха унищожили. Охранявахме пет квадратни километра в пустинята, защото камикадзетата крадяха бомби и експлозиви от складовете. Единият бункер беше оборудван за нас, вътре по трима души даваха наряд, а отгоре имаше четирима снайперисти. Използвахме радиолокационна станция, която засича движението на обектите. Но тогава имаше много разминавания, защото в пустинята е пълно с камили, гущери, скорпиони, всякакви влечуги и като влезе някое животно в обхвата на станцията винаги пращаме група за бързо реагиране напразно“, каза Панайотов.\nПо думите му, когато са били в пустинята, 38 дни войниците от взвода не са имали възможност да се изкъпят, а вода са им носили с бронирани камиони от Саудитска Арабия.\nПреслав разказа още, че за цялата мисия в неговия взвод е имало един смъртен случай. На 23 април са ескортирали три камиона и изведнъж е открит огън от странична постройка, тогава са застреляли Димитър Иванов.\nСлед тази военна мисия младият мъж е трябвало да замине в Сомалия, но през 2006 година прекратява военната си служба и започва да развива частен бизнес в Разград.\nПанайотов открои позитивите в професията и заяви пред младите хора, че е личен избор и призвание да станеш военен служител, а за това са нужни смелост и голямо сърце.